Candy (kumpulan muzik)

Candy merupakan sebuah kumpulan rock wanita Malaysia yang meraih kejayaan pada 1990-an. Ditubuhkan pada 1996 di Kuching, Sarawak, ahli kumpulan ini terdiri daripada Patricia Robert (vokal dan gitar kedua), Nancy Graggory (bass, vokal), Anis Kalisa (gitar utama), dan Bulan Terry (dram). Candy tersenarai dalam The Malaysia Book of Records sebagai Kumpulan Rock Wanita Pertama di Malaysia dan kumpulan rock wanita pertama yang berjaya menghasilkan album penuh. Mereka mula menempa nama dalam industri muzik menerusi lagu "Akan Ku Tunggu" pada 1997. Sepanjang kerjaya mereka, mereka berjaya menghasilkan tiga album studio.

 Sejarah 

Pra-Candy (1988–1995)
Diasaskan oleh Mary pada 1988 di Kuching, kumpulan ini dianggotai oleh Mary Morss (gitar, vokal latar), Connie Sangid (dram), Magdalene Julita Tom (bass), Veronica Ng (vokal) dan Marilyn Ryne (vokal) dengan menggunakan nama The Sapphire Gals. Walaupun mereka ialah sebuah kumpulan wanita, mereka disertai pemain keyboard, Rodney Hughens yang merupakan salah seorang anggota lelaki dalam kumpulan ini. Namun, Rodney, Marilyn, dan Veronica telah meninggalkan kumpulan setahun kemudian dan Meggry Graggory mengambil alih posisi vokalis.

Pada tahun 1990, pemain papan nada, Yolanda Entika menyertai kumpulan dan nama kumpulan ditukar kepada D'Rozza. Pada masa yang sama, pemain bes, Magdalene telah keluar dan tempatnya digantikan dengan Nancy Graggory, iaitu kakak kepada Meggry Graggory. Pada tahun 1991, mereka berbincang untuk menambah 1 lagi pemain gitar. Nancy mensyorkan Mazleela diserap sebagai pemain gitar utama manakala Mary diserap sebagai gitar kedua, kemudian Mary dan rakan-rakannya bersetuju.

Pada tahun 1992, syarikat Casaphia Studio telah membawa mereka untuk bernaung di bawahnya, dan kumpulan ini menukar namanya menjadi G-Saphia. "G" ialah singkatan untuk "Girls". Pemain keyboard, Danita Ng menyertai kumpulan ini tetapi untuk jangka masa yang pendek. Pada tahun yang sama, adik perempuannya, Janice mengambil alih tempatnya tetapi tidak lama. Pada masa yang sama juga, Meggry meninggalkan kumpulan dan tempatnya digantikan dengan Patricia Robert, seorang artis rakaman dan penyanyi lagu Iban di Sarawak. Pada tahun 1994, Mazleela telah keluar dan memutuskan berhijrah ke Kuala Lumpur untuk memulakan fokus sebagai penyanyi solo dan kekosongan itu digantikan oleh Mary diserap sebagai pemain gitar utama manakala Pat adalah seorang vokalis dan juga berperanan sebagai pemain gitar kedua. Pada masa yang sama, Ophelia June menyertai kumpulan sebagai pemain keyboard. Ophelia adalah adik kepada Rodney Hudgens.

Puncak populariti (1996–2002)
Ophelia meninggalkan kumpulan dan menjadikan kumpulan terdiri kepada 4 ahli. Mereka meninggalkan Kuching untuk berhijrah ke Kuala Lumpur untuk menjalani sesi rakaman album pertama mereka di bawah label Life Records. Atas perbincangan bersama pihak Life Records, nama kumpulan telah ditukar kepada Candy. Ahli Candy ialah Patricia Robert (vokal utama, gitar kedua), Mary Morss (gitar utama, penyanyi latar), Nancy Graggory (bass, vokal) dan Connie Sangid (dram, vokal).

Di bawah bimbingan penerbit mereka, Edrie Hashim, mereka merakamkan album sulung mereka yang mengambil nama mereka sebagai tajuk album pada 1996 dan dilancarkan pada Januari 1997. Single "Akan Ku Tunggu" ciptaan Edrie dan adiknya, Jijie Hashim menjadi hits dan mendapat tempat di hati pendengar. Album ini terjual melebihi 50,000 unit dan meraih anugerah Platinum.

Pada tahun yang sama, Candy menerima pengiktirafan daripada The Malaysia Book of Records sebagai Kumpulan Rock Wanita Pertama di Malaysia. Mereka juga diiktiraf sebagai kumpulan rock wanita pertama yang berjaya menerbitkan album studio.

Pada tahun 1998, Candy merakamkan album kedua yang berjudul Hot di bawah bimbingan penerbit, Mat Nor Hendrix. Mat Nor dipilih atas pengalamannya dalam pementasan, rakaman, dan penerbitan dalam setiap kumpulan heavy metal. Beliau juga merupakan anggota kumpulan heavy metal, Rusty Blade. Dikeluarkan pada 8 Jun 1998, album ini mengandungi 12 lagu, 2 daripadanya ialah lagu nyanyian semula dan 1 daripadanya ialah rakaman instrumental semula lagu "Transylvania" dari kumpulan Iron Maiden.

Pada 12 dan 13 Jun 1998, Candy tampil membuat persembahan secara langsung di Kelab Matahari, Bukit Antarabangsa, Ampang, Selangor.

Nancy telah meninggalkan kumpulan itu pada 8 April 1999 atas sebab-sebab tertentu. Jacqueline Chong telah menggantikan tempatnya sebagai pemain bes. Jacqueline bermain bes ketika Candy sedang membuat persembahan secara langsung tetapi tidak berpeluang merakamkan album bersama.

Pengunduran Jacqueline dan album ketiga (2004–2011)
Pada tahun 2004, Jacqueline meninggalkan Candy untuk melanjutkan pengajiannya dan Nancy menyertai semula Candy.

Selepas 10 tahun tidak tampil dengan album baru, Candy selesai merakamkan album ketiga dan terakhir mereka yang berjudul Absolute di bawah label CD Baby pada 2008. Album ini dilancarkan pada Januari 2009. Album ini terdiri daripada 10 lagu, 6 daripadanya ialah lagu berbahasa Inggeris dan selebihnya pula lagu berbahasa Melayu. Album ini juga merupakan album pertama yang memuatkan lagu-lagu berbahasa Inggeris.

 Pasca-kejayaan (2012–kini) 
Candy telah menerima Anugerah Khas DAMA (Persatuan Pemuzik Artis Dayak) pada 24 November 2012 yang berlangsung di DeTAR Putra UNIMAS, Sarawak. Penyampaian anugerah disampaikan oleh Pengerusi DAMA, Snowdan Lawan dan acara itu turut dihadiri oleh Menteri Pembangunan Sosial, Tan Sri William Mawan Ikom.

Candy sekali lagi mengalami pertukaran ahli pada tahun 2016, yang mana Mary dan Connie telah meninggalkan kumpulan itu atas sebab-sebab tertentu. Posisi mereka digantikan dengan Anis Kalisa sebagai gitaris dan Kim Herrin di posisi dram. Anis merupakan gitaris bagi kumpulan Soul Statue, manakala Kim pula pemain dram bagi kumpulan Herrin.

Mereka buat kali terakhir ketika mengadakan konsert amal istimewa, iaitu Konsert Tribute Sang Gendang Allahyarham Yazit Ahmad pada 6 dan 7 Disember 2019 di Panggung Anniversari, Kuala Lumpur. Konsert tersebut dibarisi ratusan penyanyi dan pemuzik tanah air, antaranya Hattan, Aris Ariwatan, Ekamatra, Man Kidal, Nash, Dayangku Intan, Hujan, Kugiran Masdo dan ramai lagi.

Pada Sept 2024, Candy kembali lagi dengan sebuah lagu baru iaitu Setia2U. Lagu ini telah dikeluarkan oleh barisan Pat (vokal), Nancy (bass), Anis (gitar) dan Bulan Terry (dram).

Ahli kumpulan
Ahli terkini
 Patricia Robert – vokal utama, gitar kedua (1996–kini)
 Anis Kalisa – gitar utama (2016–kini)
 Nancy Graggory – bes, vokal, vokal latar (1996–1999; 2004–kini)
 Bulan Terry – dram (2022–kini)

Bekas ahli
 Mary Morss – gitar utama, vokal latar (1996–2016)
 Jacqueline Chong – bes (1999–2004)
 Connie Sangid – dram, vokal (1996–2016)
 Kim Herrin – dram (2016–2021)

 Diskografi 

 Album studio 

  Candy (1997)
 Hot (1998)
 Absolute (2009)

Anugerah dan pencalonan
TahunAnugerahKategoriPenerima/Karya tercalonKeputusan 1998 Anugerah Industri Muzik ke-5 Artis Berkumpulan Baru Terbaik Candy 

 Rujukan 

 Pautan luar 
 Candy di Discogs

Kategori:Kumpulan rock Malaysia
Kategori:Kumpulan penyanyi wanita Malaysia
Kategori:Kumpulan muzik ditubuhkan pada tahun 1996